CELEX: 62016TN0649
Language: da
Date: 2016-09-12 00:00:00
Title: Sag T-649/16: Sag anlagt den 12. september 2016 — Bernaldo de Quirós mod Kommissionen

31.10.2016   
            
            
               DA
            
            
               Den Europæiske Unions Tidende
            
            
               C 402/57
            
         Sag anlagt den 12. september 2016 — Bernaldo de Quirós mod Kommissionen
   (Sag T-649/16)
   (2016/C 402/67)
   Processprog: fransk
   
      Parter
   
   
      Sagsøger: Belén Bernaldo de Quirós (Bruxelles, Belgien) (ved advokaterne, T. Bontinck og A. Guillerme)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Afgørelsen af 30. november 2015, truffet af generaldirektøren for Europa-Kommissionens GD for Uddannelse og Kultur i dennes egenskab af ansættelsesmyndighed, om at omplacere Belén Bernaldo de Quirós fra stillingen som kontorchef for »Traineeships Office« EAC.C.4 til stillingen som adviser on modernisation of education (konsulent for modernisering af uddannelse) GD EAC.B, annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren anført tre anbringender.
   
               1.
            
            
               Første anbringende om et åbenbart urigtigt skøn og magtfordrejning.
               
                           —
                        
                        
                           Sagsøgeren er af den opfattelse, at den anfægtede afgørelse er behæftet med et åbenbart urigtigt skøn med hensyn til tjenestens interesse og med hensyn til stillingernes ækvivalens. Sagsøgeren har gjort gældende, at hans omplacering til stillingen som adviser on modernisation of education ikke er begrundet i tjenestens interesse, men i et ønske fra hans overordnede om arbejdsmæssigt set at isolere ham og pålægge ham en førtidig disciplinær sanktion. Afgørelsen er således behæftet med magtfordrejning, for så vidt som en sådan omplacering desuden er i strid med tjenestens interesse i betragtning af hans kompetencer og nødvendigheden af at besætte ledige kontorchefstillinger inden for GD EAC.
                        
                     
                           —
                        
                        
                           Sagsøgeren er ligeledes af den opfattelse, at omplaceringen ikke er sket under overholdelse af princippet om stillingernes ækvivalens. De nye opgaver, som sagsøgeren har fået tildelt, er nemlig som følge af deres art, vigtighed og omfang mindre betydningsfulde end de opgaver, der tildeles en konsulent i lønklasse AD 13. Derudover dækker stillingen ikke et reelt behov hos tjenestegrenen, som krævet i artikel 2 i afgørelse C(2008)5029/2.
                        
                     
         
               2.
            
            
               Andet anbringende om en tilsidesættelse af retten til at blive hørt samt af administrationens omsorgspligt.
               
                           —
                        
                        
                           Sagsøgeren er af den opfattelse, at afgørelsen om omplacering ikke blev vedtaget under omstændigheder, der sikrer ham ret til at blive hørt, eftersom han ikke var i stand til på en hensigtsmæssig måde at tilkendegive sine synspunkter vedrørende udkastet til afgørelsen om omplacering. Hertil kommer en tilsidesættelse af administrationens omsorgspligt, idet ansættelsesmyndigheden hverken har taget hensyn til hans interesser eller på objektiv vis søgt at finde en balance mellem tjenestens interesser og hans interesser, bl.a. ved at overveje en omplacering til en ledig kontorchefstilling.
                        
                     
         
               3.
            
            
               Tredje anbringende om tilsidesættelse af Europa-Kommissionens afgørelse C(2008) 5029/2 af 9. august 2008 om en konsulents arbejdsopgaver.
               
                           —
                        
                        
                           Sagsøgeren har gjort gældende, at afgørelse C(2008) 5029/2, i dens konsoliderede udgave af 7. juli 2016, er blevet tilsidesat, eftersom GD EAC overskred den tildelte kvote af konsulenter og ikke har godtgjort, at stillingen som adviser on modernisation of education, som han blev overflyttet til, rent faktisk er lovlig.